Uznesenie Európskeho parlamentu o stratégii EÚ v rámci konferencie v Punta del Este o perzistentných organických znečisťujúcich látkach



Úradný vestník 045 E , 23/02/2006 S. 0146 - 0147



P6_TA(2005)0154 Perzistentné znečisťujúce organické látky Uznesenie Európskeho parlamentu o stratégii EÚ v rámci konferencie v Punta del Este o perzistentných organických znečisťujúcich látkach Európsky parlament, - so zreteľom na Štokholmský dohovor o perzistentných organických znečisťujúcich látkach z 22. mája 2001 a blížiacu sa konferenciu zmluvných strán (COP-1), ktorá sa uskutoční v Punta del Este v Uruguaji 2. až 6. mája 2005, - so zreteľom na otázku na ústnu odpoveď B6-0171/2005 predloženú v mene Výboru pre životné prostredie, verejné zdravie a bezpečnosť potravín podľa článku 108 rokovacieho poriadku a so zreteľom na vyhlásenia Rady a Komisie, - so zreteľom na článok 108 ods. 5 rokovacieho poriadku, A. keďže Štokholmský dohovor nadobudol účinnosť 17. mája 2004, B. keďže Štokholmský dohovor ratifikovalo Európske spoločenstvo 16. novembra 2004 [1], ako aj väčšina jeho členských štátov vrátane nových členských štátov, C. keďže Európsky parlament a Rada prijali legislatívne nástroje na uplatňovanie Štokholmského dohovoru [2], a tým prejavili odhodlanie eliminovať perzistentné organické znečisťujúce látky v čo najväčšom rozsahu, D. keďže prvá konferencia zmluvných strán pripravuje základ pre budúce konferencie zmluvných strán a keďže na COP-1 sa bude diskutovať a rozhodovať o veľkom množstve dôležitých tém, E. keďže dohovor nie je statickým legislatívnym nástrojom, ale poskytuje mechanizmus na pridávanie nových tém, 1. nalieha na EÚ, aby sa aktívne zapojila do rokovaní prostredníctvom účinnej spolupráce medzi Komisiou, Radou a Parlamentom; 2. domnieva sa, že konferencia bude dobrou príležitosťou na stanovenie ambicióznych cieľov zameraných na prijímanie opatrení určených najmä na elimináciu produkcie, uvádzania na trh a používania zámerne vyrobených perzistentných organických znečisťujúcich látok; 3. vyzýva Komisiu a členské štáty, aby zabezpečili, že rozhodnutia prijaté na COP-1 zabezpečia účinné uplatňovanie a ďalší rozvoj dohovoru a to, že tieto rozhodnutia sú v súlade so zámermi politiky životného prostredia a rozvoja Spoločenstva a s legislatívou; 4. vyzýva Komisiu a členské štáty, aby sa zamerali na zabezpečenie toho, že: a) konkrétne výnimky pri látkach uvedených v prílohe A dohovoru sa udelia iba vo výnimočných a odôvodnených prípadoch; b) krajiny v oblastiach postihnutých maláriou dostanú primeranú finančnú pomoc v rámci nahradenia DDT bezpečnými a účinnými alternatívami na základe dôkladne vypracovaného časového rozvrhu s cieľom čo najskôr dosiahnuť úplný zákaz používania DDT; c) sa schvália usmernenia na podporu osvedčených postupov v oblasti životného prostredia a najmodernejších technológií, ktoré znížia a eliminujú vypúšťanie neúmyselne vyprodukovaných perzistentných organických znečisťujúcich látok, predovšetkým dioxínov a furánov; 5. vyzýva Komisiu a členské štáty, aby zabezpečili spravodlivé zemepisné zastúpenie EÚ v revíznej komisii pre perzistentné organické znečisťujúce látky, ako to bolo dosiahnuté v rámci Rotterdamského dohovoru; 6. domnieva sa, že Svetový fond pre životné prostredie (Global Environmental Facility) by mal aj naďalej byť hlavnou entitou poverenou fungovaním finančného mechanizmu predovšetkým v rámci podpory menej rozvinutých krajín pri dosahovaní stanovených cieľov; 7. je presvedčený, že pri uplatňovaní ustanovení Rotterdamského, Štokholmského a Bazilejského dohovoru na úrovni Spoločenstva a pri účasti na rozvoji Strategického prístupu k medzinárodnému riadeniu v oblasti chemikálií (SAICM) v rámci Organizácie spojených národov musí byť zabezpečená koordinácia a súdržnosť; 8. vyzýva Komisiu a členské štáty, aby vytvorili primerané pokyny na vypracovanie vnútroštátnych vykonávacích plánov; vyzýva štáty, ktoré tak ešte neurobili, aby čo najskôr vypracovali svoje vnútroštátne vykonávacie plány; 9. domnieva sa, že poslanci Európskeho parlamentu, ktorí tvoria súčasť delegácie ES, predstavujú významný príspevok, a preto očakáva, že budú mať prístup na koordinačné stretnutia EÚ v Punta del Este, a to aspoň so štatútom pozorovateľov, či už s právom vystúpiť, alebo bez neho; 10. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a sekretariátu programu OSN na ochranu životného prostredia so žiadosťou, aby bolo rozoslané všetkým zmluvným stranám, ktoré nie sú členmi EÚ. [1] Rozhodnutie 2004/.../ES zo 14. októbra 2004 (zatiaľ neuverejnené v úradnom vestníku), uložené 16. novembra 2004. [2] Nariadenie (ES) č. 850/2004 z 29. apríla 2004 o perzistentných organických znečisťujúcich látkach, ktorým sa mení a dopĺňa smernica 79/117/EHS (Ú. v. EÚ L 158, 30.4.2004, s. 7; korigendum: Ú. v. EÚ L 229, 29.6.2004, s. 5); nariadenie (ES) č. 304/2003 z 28. januára 2003, týkajúce sa vývozu a dovozu nebezpečných chemických látok (Ú. v. EÚ L 63, 6.3.2003, s. 1); smernica Rady 96/59/ES zo 16. septembra 1996 o zneškodnení polychlórovaných bifenylov a polychlórovaných terfenylov (PCB/PCT) (Ú. v. ES L 243, 24.9.1996, s. 31). --------------------------------------------------